ระเบียบกรมท่าอากาศยานว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่ พ.ศ. 2559

ระเบียบกรมท่าอากาศยาน

ระเบียบกรมท่าอากาศยาน
ว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่
พ.ศ. ๒๕๕๙

โดยที่พระราชบัญญัติความรับผิดทางละเมิดของเจ้าหน้าที่
พ.ศ. ๒๕๓๙ มาตรา ๑๒
กำหนดให้หน่วยงานของรัฐมีอำนาจออกคำสั่งเรียกให้เจ้าหน้าที่ชดใช้ค่าสินไหมทดแทนกรณีหน่วยงานของรัฐได้ใช้เงินให้แก่ผู้เสียหายเพื่อการละเมิดของเจ้าหน้าที่
หรือกรณีเจ้าหน้าที่ต้องชดใช้ค่าสินไหมทดแทนเนื่องจากเจ้าหน้าที่ได้กระทำละเมิดต่อหน่วยงานของรัฐ
ซึ่งเจ้าหน้าที่ที่ได้กระทำการนั้นไปด้วยความจงใจหรือประมาทเลินเล่ออย่างร้ายแรง
แต่เจ้าหน้าที่ผู้นั้นเพิกเฉยไม่ชำระเงินค่าสินไหมทดแทนให้ถูกต้องครบถ้วนภายในเวลาที่กำหนด
หน่วยงานของรัฐอาจใช้มาตรการบังคับทางปกครอง
โดยยึดหรืออายัดทรัพย์สินของเจ้าหน้าที่ผู้นั้นและขายทอดตลาดเพื่อชำ
ระเงินให้ครบถ้วนได้ตามบทบัญญัติมาตรา ๕๗ แห่งพระราชบัญญัติวิธีปฏิบัติราชการทางปกครอง
พ.ศ. ๒๕๓๙
แต่พระราชบัญญัติฉบับดังกล่าวยังไม่ได้กำหนดกฎกระทรวงเกี่ยวกับรายละเอียดวิธีปฏิบัติว่าจะต้องดำเนินการอย่างไร
และกระทรวงการคลังก็ยังมิได้กำหนดระเบียบกลางที่กำหนดขั้นตอน วิธีปฏิบัติในการยึด อายัด และขายทอดตลาดทรัพย์สินให้ส่วนราชการถือปฏิบัติให้เป็นแนวทางเดียวกันไว้
อันทำให้การใช้มาตรการบังคับทางปกครองไม่มีประสิทธิภาพเท่าที่ควร
และเพื่อให้การใช้มาตรการบังคับทางปกครอง โดยการยึด อายัด
และขายทอดตลาดทรัพย์สินของเจ้าหน้าที่ในสังกัดกรมท่าอากาศยาน
เป็นไปด้วยความเรียบร้อย มีประสิทธิภาพ และมีการบังคับให้เป็นไปตามเจตนารมณ์ของคำสั่งเรียกให้เจ้าหน้าที่ชดใช้ค่าสินไหมทดแทนข้างต้น
โดยกระทบกระเทือนผู้อยู่ในบังคับของคำสั่งทางปกครองน้อยที่สุด
จึงเห็นควรกำหนดระเบียบวิธีปฏิบัติในเรื่องดังกล่าว

อาศัยอำนาจตามความในมาตรา
๓๘ แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔ และที่แก้ไขเพิ่มเติม
มาตรา ๑๒ แห่งพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙
ประกอบกับมาตรา ๕๖ และมาตรา ๕๗ แห่งพระราชบัญญัติวิธีปฏิบัติราชการทางปกครอง พ.ศ.
๒๕๓๙ อธิบดีกรมท่าอากาศยานในฐานะเจ้าหน้าที่ผู้มีอำนาจสั่งยึด อายัด และขายทอดตลาด
จึงกำหนดระเบียบไว้ดังต่อไปนี้

ข้อ
๑  ระเบียบนี้เรียกว่า ระเบียบกรมท่าอากาศยานว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่
พ.ศ. ๒๕๕๙

ข้อ ๒[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ 
ให้อธิบดีกรมท่าอากาศยานเป็นผู้รักษาการตามระเบียบนี้
และให้มีอำนาจออกคำสั่ง หรือประกาศ
ตีความและวินิจฉัยปัญหาเกี่ยวกับการปฏิบัติตามระเบียบนี้

หมวด ๑
บททั่วไป

ข้อ
๔  ในระเบียบนี้
อธิบดี หมายความว่า
อธิบดีกรมท่าอากาศยานหรือผู้ซึ่งอธิบดีกรมท่าอากาศยานมอบหมาย
เจ้าพนักงาน หมายความว่า ข้าราชการ พนักงานราชการ
ลูกจ้างประจำ ลูกจ้างชั่วคราวในสังกัดกรมท่าอากาศยาน
หรือบุคคลซึ่งได้รับมอบหมายเป็นลายลักษณ์อักษรให้มีหน้าที่ทำการยึด อายัด
หรือขายทอดตลาดทรัพย์สินของเจ้าหน้าที่ผู้ต้องชดใช้เงิน
เจ้าหน้าที่ผู้ต้องชดใช้เงิน หมายความว่า
ผู้อยู่ในบังคับของคำสั่งทางปกครองที่กำหนดให้ชำระเงินแก่กรมท่าอากาศยานตามมาตรา
๑๒ แห่งพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙
การบังคับทางปกครอง หมายความว่า การดำเนินการใด ๆ
เพื่อให้ได้รับชำระเงิน ตามคำสั่งตามมาตรา ๑๒
แห่งพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙ โดยการยึด อายัด
หรือขายทอดตลาดทรัพย์สินของเจ้าหน้าที่ผู้ต้องชดใช้เงิน
ยึด หมายความว่า การกระทำใด ๆ
ต่อทรัพย์สินของเจ้าหน้าที่ผู้ต้องชดใช้เงินเพื่อให้ทรัพย์สินนั้นได้เข้ามาอยู่ในความควบคุมดูแลหรือครอบครองของเจ้าพนักงาน
อายัด หมายความว่า
การสั่งให้เจ้าหน้าที่ผู้ต้องชดใช้เงินและหรือบุคคลภายนอก มิให้จำหน่าย จ่าย โอน
หรือกระทำนิติกรรมใด ๆ เกี่ยวกับทรัพย์สิน หรือสิทธิเรียกร้องที่ได้สั่งอายัดไว้
รวมตลอดถึงการสั่งให้บุคคลภายนอกมิให้นำส่งทรัพย์สินหรือชำระหนี้แก่เจ้าหน้าที่ผู้ต้องชดใช้เงิน
แต่ให้ส่งมอบหรือชำระ ณ ที่ซึ่งผู้มีอำนาจออกคำสั่งอายัดกำหนด
ขายทอดตลาด หมายความว่า
การนำเอาทรัพย์สินของเจ้าหน้าที่ผู้ต้องชดใช้เงินออกขายโดยวิธีให้สู้ราคากันโดยเปิดเผย

ข้อ
๕  ให้อธิบดีเป็นผู้มีอำนาจออกคำสั่งยึด
อายัดและขายทอดตลาดทรัพย์สิน

ข้อ
๖  คำสั่งและประกาศยึดทรัพย์สิน
คำสั่งอายัดทรัพย์สิน คำสั่งและประกาศขายทอดตลาดทรัพย์สิน
คำสั่งถอนการยึดและอายัดทรัพย์สิน ให้ใช้ตามแบบที่กำหนดท้ายระเบียบนี้

ข้อ
๗  การส่งหนังสือ
คำสั่งหรือประกาศตามข้อ ๖ ให้ปฏิบัติตามบทบัญญัติในหมวด ๔
ว่าด้วยการแจ้งแห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙

ข้อ
๘ 
คำสั่งเรียกให้เจ้าหน้าที่ผู้ต้องชดใช้เงินให้ชำระเงิน
ถ้าถึงกำหนดแล้วไม่มีการชำระโดยถูกต้องครบถ้วน
และได้มีหนังสือเตือนให้เจ้าหน้าที่ผู้นั้นชำระภายในระยะเวลาที่กำหนดแต่ต้องไม่น้อยกว่าเจ็ดวัน
ตามมาตรา ๕๗ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙
ถ้าไม่มีการปฏิบัติตามคำเตือน
ให้ใช้มาตรการบังคับทางปกครองโดยยึดหรืออายัดทรัพย์สินของผู้นั้นและขายทอดตลาดเพื่อชำระเงินให้ครบถ้วน
ในกรณีที่มีการอุทธรณ์คำสั่งเรียกให้ชำระเงินตามวรรคหนึ่งหรือมีการฟ้องคดีต่อศาลเพื่อขอให้เพิกถอนคำสั่งเรียกให้ชำระเงินดังกล่าว
ไม่เป็นเหตุให้ทุเลาการบังคับใช้มาตรการบังคับทางปกครองตามระเบียบนี้
เว้นแต่จะมีการสั่งให้ทุเลาการบังคับไว้ก่อนโดยเจ้าหน้าที่ผู้ทำคำสั่งนั้นเอง
หรือผู้มีอำนาจพิจารณาคำอุทธรณ์ หรือโดยศาล
หากได้ยึดหรืออายัดทรัพย์สินของเจ้าหน้าที่ผู้ต้องชดใช้เงินไว้แล้วให้ดำเนินการดังนี้
(๑)
กรณีการยึด
หากมีการฟ้องคดีต่อศาลให้ชะลอการขายทอดตลาดทรัพย์สินของเจ้าหน้าที่ผู้ต้องชดใช้เงินไว้ก่อนจนกว่าคดีจะถึงที่สุด
เว้นแต่ทรัพย์สินที่ยึดมีสภาพเป็นของสดของเสียได้ง่ายให้เจ้าพนักงานมีอำนาจขายได้ทันที
โดยวิธีการขายทอดตลาดหรือวิธีอื่นตามที่เห็นสมควร
(๒)
กรณีการอายัด ให้ระบุในคำสั่งอายัดว่า ห้ามเจ้าหน้าที่ผู้ต้องชดใช้เงินและหรือบุคคลภายนอกผู้ได้รับคำสั่งอายัด
จำหน่าย จ่าย โอน หรือกระทำนิติกรรมใด ๆ เกี่ยวกับทรัพย์สินหรือสิทธิเรียกร้องที่ได้สั่งอายัดไว้จนกว่าเจ้าพนักงานจะมีคำสั่งเป็นอย่างอื่น

ข้อ
๙ 
ให้กรมท่าอากาศยานดำเนินการใช้มาตรการบังคับทางปกครองได้ภายในสิบปีนับแต่วันที่ออกคำสั่งให้เจ้าหน้าที่ผู้ต้องชดใช้เงินให้ชำระเงิน
ให้กรมท่าอากาศยานในฐานะเจ้าหนี้ผู้ออกคำสั่งเรียกให้ชดใช้เงิน
มีอำนาจใช้มาตรการบังคับทางปกครองตามระเบียบนี้
และดำเนินการเข้าขอเฉลี่ยในทรัพย์สินหรือเงิน
หรือจำหน่ายทรัพย์สินของเจ้าหน้าที่ผู้ต้องชดใช้เงินซึ่งเจ้าพนักงานบังคับคดีได้ยึดหรืออายัดไว้แทนเจ้าหนี้ตามคำพิพากษาได้ตามประมวลกฎหมายวิธีพิจารณาความแพ่ง
และขอเข้ารับชำระหนี้ในคดีล้มละลาย
กรณีที่ศาลมีคำสั่งให้พิทักษ์ทรัพย์ของเจ้าหน้าที่ผู้ต้องชดใช้เงิน

ข้อ
๑๐ 
ในกรณีที่ระเบียบนี้มิได้กำหนดหลักเกณฑ์
หรือรายละเอียดเกี่ยวกับการยึดหรืออายัด และขายทอดตลาดทรัพย์สินใดไว้
ให้นำประมวลกฎหมายวิธีพิจารณาความแพ่งหรือพระราชบัญญัติวิธีปฏิบัติราชการทางปกครอง
พ.ศ. ๒๕๓๙ แล้วแต่กรณี มาใช้บังคับโดยอนุโลม

ข้อ
๑๑ 
การใช้มาตรการบังคับทางปกครองในกรณีเจ้าหน้าที่ผู้ต้องชดใช้เงินถึงแก่ความตายต้องสอบสวนให้ได้ความว่าตายเมื่อใด
บุคคลใดเป็นผู้จัดการมรดก เป็นทายาท หรือเป็นผู้ครอบครองทรัพย์มรดกของเจ้าหน้าที่ผู้ต้องชดใช้เงิน
และให้ดำเนินการฟ้องคดีกับบุคคลเหล่านั้นต่อศาลให้รับผิดภายในอายุความหนึ่งปี
นับแต่เมื่อกรมท่าอากาศยานได้รู้หรือควรได้รู้ถึงความตายของเจ้าหน้าที่ผู้ต้องชดใช้เงิน
แต่ไม่เกินสิบปีนับแต่เมื่อเจ้าหน้าที่ผู้ต้องชดใช้เงินถึงแก่ความตาย

หมวด ๒
การสืบ ยึด อายัดทรัพย์สิน

ส่วนที่ ๑
คณะกรรมการยึดอายัดทรัพย์สิน

ข้อ
๑๒  ให้มีคณะกรรมการยึดอายัดทรัพย์สิน
ประกอบด้วย รองอธิบดีกรมท่าอากาศยานที่อธิบดีเห็นสมควรแต่งตั้ง เป็นประธานกรรมการ
ผู้อำนวยการกองกฎหมายเป็นรองประธานกรรมการ หัวหน้ากลุ่มนิติกรรมสัญญาและคดี
หัวหน้ากลุ่มกฎหมายและระเบียบ
ผู้แทนจากหน่วยงานที่เจ้าหน้าที่ผู้ต้องชดใช้เงินสังกัดหรือเคยสังกัดอยู่
เป็นกรรมการ และนิติกรผู้เป็นเจ้าของสำนวน เป็นกรรมการและเลขานุการ
หากประธานกรรมการไม่อยู่ในที่ประชุมหรือไม่สามารถมาปฏิบัติหน้าที่ได้
ให้รองประธานกรรมการทำหน้าที่แทน

ส่วนที่ ๒
การสืบหาทรัพย์สิน

ข้อ
๑๓  ภายใต้บังคับข้อ ๘ วรรคหนึ่ง
เพื่อให้การดำเนินการสืบหาหลักทรัพย์หรือทรัพย์สินของเจ้าหน้าที่ผู้ต้องชดใช้เงินเป็นไปโดยไม่ชักช้า
ให้นิติกรผู้เป็นเจ้าของสำนวน ดำเนินการดังต่อไปนี้
(๑)
ประสานงานกับสำนักงานที่ดินเพื่อตรวจสอบหลักทรัพย์ประเภทอสังหาริมทรัพย์ที่ปรากฏชื่อของเจ้าหน้าที่ผู้ต้องชดใช้เงิน
คู่สมรส และบุตรของเจ้าหน้าที่ผู้ต้องชดใช้เงิน
และบุคคลภายนอกที่เป็นผู้ถือกรรมสิทธิ์รวมหรือเจ้าหน้าที่ผู้ต้องชดใช้เงินมีสิทธิเรียกร้อง
ซึ่งอาจยึดหรืออายัดและขายทอดตลาดเพื่อชำระหนี้ได้
โดยให้ตรวจสอบตามภูมิลำเนาเดิมที่เคยอยู่อาศัย
สถานที่ที่เคยย้ายไปดำรงตำแหน่งหรือปฏิบัติหน้าที่ ตลอดจนตามภูมิลำเนาปัจจุบัน
(๒)
ตรวจสอบทรัพย์สินประเภทสังหาริมทรัพย์ของเจ้าหน้าที่ผู้ต้องชดใช้เงิน เช่น รถยนต์
รถจักรยานยนต์ เรือ เครื่องจักร หุ้น เงินปันผล หรือหลักประกันการขอใช้ไฟฟ้า
น้ำประปา
โทรศัพท์โดยประสานงานกับส่วนราชการหรือหน่วยงานที่จัดทำทะเบียนหรือมีบัญชีควบคุมสังหาริมทรัพย์ดังกล่าว
(๓)
สืบหาทรัพย์สินอื่นนอกจาก (๑) และ (๒) ของเจ้าหน้าที่ผู้ต้องชดใช้เงินในสำนักงาน
บ้าน และที่อยู่อาศัยของเจ้าหน้าที่ผู้ต้องชดใช้เงิน
หรือจากคู่สมรสและบุตรหรือบุคคลภายนอก
ซึ่งอาจมีทรัพย์สินของเจ้าหน้าที่ผู้ต้องชดใช้เงินไว้ในความครอบครอง
(๔)
ขอความร่วมมือจากธนาคารหรือสถาบันการเงินเพื่อตรวจสอบหลักทรัพย์
หรือบัญชีเงินฝากในธนาคารหรือสถาบันการเงินนั้น ๆ
(๕)
ดำเนินการอื่นใดเพื่อสืบหาหลักทรัพย์หรือทรัพย์สินของเจ้าหน้าที่ผู้ต้องชดใช้เงินให้เป็นไปอย่างมีประสิทธิภาพและสัมฤทธิ์ผล
ทั้งนี้
เมื่อได้ดำเนินการตามวรรคหนึ่งแล้ว
ในกรณีพบหลักทรัพย์หรือทรัพย์สินของเจ้าหน้าที่ผู้ต้องชดใช้เงิน ให้นิติกรผู้เป็นเจ้าของสำนวนรายงานคณะกรรมการยึดอายัดทรัพย์สินโดยไม่ชักช้า
และกรณีที่มีความจำเป็น
ให้คณะกรรมการยึดอายัดทรัพย์สินทำการประเมินราคาทรัพย์สินนั้นในเบื้องต้น

ส่วนที่ ๓
การแต่งตั้งเจ้าพนักงาน

ข้อ
๑๔ 
เมื่อพบหลักทรัพย์หรือทรัพย์สินของเจ้าหน้าที่ผู้ต้องชดใช้เงิน
ให้คณะกรรมการยึดอายัดทรัพย์สินรายงานการสืบหาหลักทรัพย์หรือทรัพย์สินของเจ้าหน้าที่ผู้ต้องชดใช้เงิน
พร้อมเสนอให้อธิบดีลงนามในคำสั่งแต่งตั้งเจ้าพนักงานไม่เกินสองคนไปทำการยึดทรัพย์สิน
คำสั่งให้ยึดทรัพย์สินประกาศยึดทรัพย์สิน หรือคำสั่งให้อายัดทรัพย์สิน แล้วแต่กรณี
ในกรณีที่เห็นสมควร
อธิบดีจะแต่งตั้งบุคคลใดเป็นเจ้าพนักงานหรือบุคคลอื่นร่วมไปช่วยเหลือเจ้าพนักงานตามวรรคหนึ่งด้วยก็ได้

ข้อ
๑๕ 
เมื่ออธิบดีลงนามในคำสั่งแต่งตั้งเจ้าพนักงาน คำสั่งยึดทรัพย์สิน
ประกาศยึดทรัพย์สิน หรือคำสั่งอายัดทรัพย์สินแล้ว ให้คณะกรรมการยึดอายัดทรัพย์สินแจ้งเจ้าพนักงานเพื่อดำเนินการยึดหรืออายัดทรัพย์สินต่อไป

ส่วนที่ ๔
วิธีการยึดทรัพย์สิน

ข้อ
๑๖ 
ถ้าในคำสั่งยึดทรัพย์สินสิ่งใดเป็นการเฉพาะเจาะจง
ให้เจ้าพนักงานยึดแต่เฉพาะทรัพย์สินสิ่งนั้น 
ทั้งนี้ ทรัพย์สินของเจ้าหน้าที่ผู้ต้องชดใช้เงินที่สามารถใช้มาตรการบังคับทางปกครองโดยวิธีการยึด
ได้แก่ สังหาริมทรัพย์อันมีรูปร่างและอสังหาริมทรัพย์

ข้อ
๑๗  ก่อนไปทำการยึดทรัพย์สิน
ให้เจ้าพนักงานผู้ไปทำการยึดทรัพย์สินพิจารณาตรวจสอบให้ชัดเจนว่าจะต้องยึดทรัพย์สินของเจ้าหน้าที่ผู้ต้องชดใช้เงินหรือไม่
และจำนวนราคาทรัพย์สินที่จะยึดได้ตามกฎหมายมีประมาณเท่าใด
พร้อมทั้งนำประกาศยึดทรัพย์สินไปด้วย เพื่อปิดไว้ ณ สถานที่ที่ยึดทรัพย์สิน

ข้อ
๑๘ 
ให้เจ้าพนักงานไปทำการยึดทรัพย์สินโดยเร็วและให้นำคำสั่งยึดทรัพย์สินกับเครื่องมือ
และอุปกรณ์สำหรับทำการยึดทรัพย์สินไปดำเนินการด้วย เช่น คาดเทปกาว
และลงลายมือชื่อกำกับ ตราประทับ เป็นต้น 
ทั้งนี้ จะมีบุคคลอื่นร่วมไปช่วยเหลือด้วยก็ได้

ข้อ
๑๙ 
ให้เจ้าพนักงานที่ทำการยึดทรัพย์สินดำเนินการด้วยความสุภาพ และระมัดระวังไม่ให้เกิดความเสียหายเกินกว่าที่จำเป็น
ถ้ามีผู้ขัดขวางการทำการยึดทรัพย์สิน ให้เจ้าพนักงานชี้แจงว่ากล่าวแต่โดยดีก่อน
ถ้าผู้นั้นยังขัดขวางอยู่อีกให้เจ้าพนักงานขอความช่วยเหลือจากเจ้าพนักงานตำรวจเพื่อทำการยึดทรัพย์สินต่อไป

ข้อ ๒๐ 
เจ้าพนักงานจะต้องทำการยึดทรัพย์สินในระหว่างพระอาทิตย์ขึ้นและพระอาทิตย์ตกในวันทำการงานปกติ
เว้นแต่ในกรณีมีเหตุฉุกเฉินจะทำการยึดทรัพย์สินในวันหยุดราชการก็ได้  ทั้งนี้
จะต้องได้รับอนุญาตจากอธิบดีโดยคำแนะนำของคณะกรรมการยึดอายัดทรัพย์สิน

ข้อ
๒๑  ก่อนทำการยึดทรัพย์สิน
ให้เจ้าพนักงานแสดงคำสั่งยึดทรัพย์สิน พร้อมแสดงบัตรประจำตัวเจ้าหน้าที่ต่อเจ้าหน้าที่ผู้ต้องชดใช้เงินหรือบุคคลที่ระบุไว้ในคำสั่งยึดทรัพย์สิน
ถ้าไม่ปรากฏตัวบุคคลดังกล่าวให้แสดงต่อผู้ที่อยู่ในสถานที่นั้น
และหากทรัพย์สินที่ยึดมีผู้ถือกรรมสิทธิ์รวมให้แจ้งการยึดทรัพย์สิน
ให้ผู้ถือกรรมสิทธิ์รวมทราบด้วย

ข้อ ๒๒ 
การทำการยึดทรัพย์สิน เจ้าพนักงานมีอำนาจเท่าที่จำเป็นเพื่อค้นสถานที่ใด ๆ
อันเป็นของเจ้าหน้าที่ผู้ต้องชดใช้เงินหรือได้ครอบครองอยู่ เช่น บ้าน ที่อยู่อาศัย
คลังสินค้าโรงงานหรือร้านค้าขาย เป็นต้น
ทั้งมีอำนาจยึดและตรวจสมุดบัญชี เอกสารหรือแผ่นกระดาษ และกระทำการใด ๆ
ตามสมควรเพื่อเปิดสถานที่ดังกล่าว รวมทั้งตู้นิรภัย ตู้ หรือที่เก็บของอื่น ๆ
แล้วเสนอคณะกรรมการยึดอายัดทรัพย์สิน เพื่อรายงานให้อธิบดีทราบ
การดำเนินการตามวรรคหนึ่ง
หากเห็นสมควรเจ้าพนักงานอาจขอความร่วมมือจากเจ้าพนักงานตำรวจให้อยู่ร่วมในการดำเนินการ
และอาจแจ้งความให้เจ้าพนักงานตำรวจแห่งท้องที่บันทึกไว้เป็นหลักฐานด้วยก็ได้

ข้อ
๒๓ 
ให้เจ้าพนักงานยึดทรัพย์สินของเจ้าหน้าที่ผู้ต้องชดใช้เงินแต่เพียงพอกับหนี้ที่ต้องชำระตามคำสั่งยึดทรัพย์สิน
พร้อมทั้งค่าธรรมเนียม ค่าใช้จ่ายในการยึดทรัพย์สินและขายทอดตลาด
แต่ถ้าเจ้าหน้าที่ผู้ต้องชดใช้เงินมีแต่ทรัพย์สินซึ่งมีราคามากกว่าจำนวนหนี้
และไม่อาจแบ่งยึดโดยมิให้ทรัพย์สินนั้นเสื่อมราคา เช่น
ทำให้เปลี่ยนสภาพและราคาตกต่ำ
ทั้งทรัพย์สินอื่นที่จะยึดให้เพียงพอกับจำนวนหนี้ไม่ปรากฏด้วยแล้ว
ให้ยึดทรัพย์สินที่ว่านั้นมาขายทอดตลาดทั้งหมด

ข้อ
๒๔  ห้ามเจ้าพนักงานยึดหรืออายัดทรัพย์สินที่เจ้าพนักงานอื่นได้ยึดหรืออายัดไว้ก่อนแล้ว
หรือทรัพย์สินที่มีกฎหมายบัญญัติให้ไม่อยู่ในความรับผิดแห่งการบังคับคดี

ข้อ
๒๕ 
เมื่อปรากฏว่าทรัพย์สินนั้นไม่อาจยึดได้ตามกฎหมาย
ให้เจ้าพนักงานรีบแจ้งคณะกรรมการยึดอายัดทรัพย์สิน เพื่อรายงานต่ออธิบดีพิจารณาสั่งงดการยึดทรัพย์ไว้ก่อน
เมื่อยึดทรัพย์สินมาแล้วปรากฏในภายหลังว่า
ทรัพย์สินที่ยึดนั้นเป็นของบุคคลอื่น
ให้เจ้าพนักงานแจ้งคณะกรรมการยึดอายัดทรัพย์สิน
เพื่อรายงานให้อธิบดีทราบและพิจารณาดำเนินการเพิกถอนการยึดทรัพย์นั้น

ข้อ
๒๖  ถ้าจะยึดที่ดิน ให้เจ้าพนักงานผู้ไปทำการยึดทรัพย์สินดำเนินการให้ได้เอกสารสิทธิในที่ดินหรือสำเนาซึ่งเจ้าพนักงานที่ดินรับรอง
เพื่อตรวจสอบจำลองแผนที่หลังโฉนดที่ดินว่าเป็นที่ดินแปลงเดียวกันหรือไม่
หากเชื่อได้ว่าเป็นที่ดินแปลงเดียวกันแล้ว
ให้จัดการยึดโดยบรรยายให้เห็นสภาพและทำเลที่ตั้งของที่ดินในรายการยึดที่ดิน

ข้อ
๒๗ 
ถ้าที่ดินที่ยึดนั้นมีสิ่งปลูกสร้างหรือไม้ล้มลุกหรือธัญชาติอันจะเก็บเกี่ยวรวงผลได้คราวหนึ่งหรือหลายคราวต่อปีเป็นของผู้อื่นปลูกอยู่
ให้เจ้าพนักงานบันทึกถ้อยคำของเจ้าของสิ่งนั้น ๆ ให้ปรากฏว่ามีสิทธิในที่ดินอย่างไร
เช่น สิทธิเก็บกิน สิทธิเหนือพื้นดิน หรือสิทธิตามสัญญาเช่า เป็นต้น
ภายใต้บังคับแห่งกฎหมายว่าด้วยการยึดทรัพย์สินของกสิกร
การยึดที่ไร่ นา ซึ่งมีไม้ล้มลุกหรือธัญชาติอันจะเก็บเกี่ยวได้ตามฤดูกาล
จะทำการยึดแต่ที่ดิน โดยไม่ยึดไม้ล้มลุกและธัญชาติหรือจะยึดทั้งที่ดินและไม้ล้มลุกหรือธัญชาติด้วยก็ได้

ข้อ
๒๘  การยึดที่ดินซึ่งมีไม้ยืนต้น
ให้เจ้าพนักงานจดชนิดและประมาณจำนวนต้นไม้ไว้ด้วย

ข้อ ๒๙ 
ถ้าทรัพย์สินที่ยึดมีดอกผลธรรมดาที่เจ้าหน้าที่ผู้ต้องชดใช้เงินจะต้องเป็นผู้เก็บเกี่ยวหรือบุคคลอื่นเป็นผู้เก็บเกี่ยวในนามของเจ้าหน้าที่ผู้ต้องชดใช้เงิน
เมื่อมีผู้ร้องขอให้เจ้าพนักงานเก็บเกี่ยวและเจ้าพนักงานเห็นสมควรจัดการให้แล้ว
ให้มีหนังสือแจ้งเจ้าหน้าที่ผู้ต้องชดใช้เงินทราบในขณะทำการยึดแล้วให้ทำการเก็บดอกผลนั้นเมื่อถึงกำหนด

ข้อ
๓๐  การยึดเรือน โรง
หรือสิ่งปลูกสร้างอย่างอื่น ให้เจ้าพนักงานทำการยึดโดยบรรยายให้เห็นสภาพของสิ่งนั้น
ๆ เช่น พื้น ฝาผนัง ประตู หน้าต่าง เสา เครื่องบนและหลังคา ใช้วัสดุชนิดใด
มีกี่ชั้น กี่ห้อง ขนาดกว้างยาวสูงเท่าใด เก่าหรือใหม่เพียงใด เลขทะเบียนเท่าไร
ถ้าเป็นสถานที่ให้เช่ามีค่าเช่าเป็นจำนวนเท่าใด เป็นต้น

ข้อ
๓๑  การยึดสังหาริมทรัพย์มีรูปร่างและอสังหาริมทรัพย์
ย่อมครอบไปถึงดอกผลแห่งทรัพย์สินนั้นด้วย
เว้นแต่จะได้มีกฎหมายบัญญัติไว้เป็นอย่างอื่น

ข้อ
๓๒ 
ให้เจ้าพนักงานแสดงให้เห็นโดยชัดแจ้งตามวิธีที่เห็นสมควรว่าได้มีการยึดทรัพย์สินไว้แล้ว
เช่น
(๑)
การยึดสิ่งของ ให้เจ้าพนักงานปิดหรือผูกแผ่นเลขหมายบนสิ่งของที่ยึดให้ตรงตามบัญชีทรัพย์สิน
ถ้าสามารถจะเก็บรวมเข้าหีบหรือตู้ได้ก็ให้รวมไว้ แล้วปิดหีบหรือตู้ คาดเทปกาว
และลงลายมือชื่อกำกับตราประทับอีกชั้นหนึ่ง
(๒)
การยึดที่ดิน ห้องชุด เรือน โรง หรือสิ่งปลูกสร้างอื่น ๆ ให้ปิดประกาศหรือทำเครื่องหมายไว้
(๓)
การยึดสัตว์ สัตว์พาหนะ หรือปศุสัตว์
จะใช้สีทาที่เขาหรือที่ตัวหรือจะใช้แผ่นเลขหมายผูกคอหรือจะต้อนเข้าคอกแล้วผูกเชือกที่ประตูคอกก็ได้แล้วแต่จะเห็นสมควร
แต่อย่าให้เป็นการขัดข้องต่อการเลี้ยงรักษาสัตว์นั้น

ข้อ ๓๓ 
เมื่อได้ยึดเรือกำปั่นหรือเรือมีระวางตั้งแต่หกตันขึ้นไป
เรือกลไฟหรือเรือยนต์มีระวางตั้งแต่ห้าตันขึ้นไป แพหรือสัตว์พาหนะ
ให้แจ้งการยึดไปยังกรมเจ้าท่า หรือนายทะเบียนแห่งท้องที่ แล้วแต่กรณี
กรณียึดทรัพย์สินอื่นที่มีทะเบียน เช่น รถยนต์ เครื่องจักร
ให้แจ้งการยึดไปยังนายทะเบียนแห่งทรัพย์สินนั้น

ข้อ
๓๔  ในการยึดทรัพย์สิน
ให้เจ้าพนักงานจัดทำบันทึกรายงานการดำเนินการโดยสังเขป
หากมีพฤติการณ์หรือเหตุการณ์ที่สมควรบันทึกไว้เป็นหลักฐานก็ให้บันทึกไว้แล้วอ่านบันทึกนั้นให้ผู้ที่มีส่วนเกี่ยวข้อง
เช่น เจ้าหน้าที่ผู้ต้องชดใช้เงิน ผู้มีส่วนได้เสีย บุคคลที่อยู่ ณ ที่ยึดฟัง
แล้วให้ลงลายมือชื่อไว้เป็นหลักฐานด้วย ถ้าผู้ใดไม่ยอมลงลายมือชื่อให้บันทึกว่า
อ่านให้ฟังแล้วไม่ยอมลงลายมือชื่อ
พร้อมกับลงลายมือชื่อเจ้าพนักงานและพยานรับรองไว้

ข้อ
๓๕ 
ห้ามยึดทรัพย์สินของเจ้าหน้าที่ผู้ต้องชดใช้เงิน ดังต่อไปนี้
(๑)
เครื่องนุ่งห่มหลับนอน หรือเครื่องใช้ในครัวเรือน
โดยประมาณราคารวมกันตามที่กำหนดไว้ในประมวลกฎหมายวิธีพิจารณาความแพ่ง
ในกรณีอธิบดีเห็นสมควรจะกำหนดทรัพย์สินดังกล่าวที่มีราคาเกินกว่าที่กำหนดไว้ในประมวลกฎหมายวิธีพิจารณาความแพ่ง
ให้เป็นทรัพย์สินที่ไม่ต้องอยู่ในบังคับแห่งระเบียบนี้ก็ได้
โดยคำนึงถึงความจำเป็นตามฐานะของเจ้าหน้าที่ผู้ต้องชดใช้เงิน  ทั้งนี้
ให้คณะกรรมการยึดอายัดทรัพย์สินเสนอความเห็นเพื่อประกอบการพิจารณาของอธิบดี
(๒)
เครื่องมือ หรือเครื่องใช้ที่จำเป็นในการเลี้ยงชีพ
หรือประกอบวิชาชีพโดยประมาณรวมกันราคาไม่เกินกว่าที่กำหนดไว้ในประมวลกฎหมายวิธีพิจารณาความแพ่ง
แต่ถ้าเจ้าหน้าที่ผู้ต้องชดใช้เงินมีคำขอโดยทำเป็นคำร้องต่ออธิบดีขออนุญาตใช้เครื่องมือหรือเครื่องใช้อันจำเป็นเพื่อการดำเนินการเลี้ยงชีพหรือประกอบวิชาชีพอันมีราคาเกินกว่าจำนวนราคาดังกล่าวแล้ว
ให้อธิบดีมีอำนาจที่จะใช้ดุลพินิจอนุญาตหรือไม่อนุญาตภายในบังคับแห่งเงื่อนไขตามที่เห็นสมควร
(๓)
วัตถุ เครื่องใช้
และอุปกรณ์ที่จำเป็นต้องใช้ทำหน้าที่แทนหรือช่วยอวัยวะของเจ้าหน้าที่ผู้ต้องชดใช้เงิน
(๔)
ทรัพย์สินอย่างใดที่โอนกันไม่ได้ตามกฎหมาย
หรือตามกฎหมายย่อมไม่อยู่ในความรับผิดแห่งการบังคับคดี
ทรัพย์สินของเจ้าหน้าที่ผู้ต้องชดใช้เงินอันมีลักษณะเป็นของส่วนตัวโดยแท้
เช่น หนังสือสำหรับวงศ์ตระกูลโดยเฉพาะ จดหมายหรือสมุดบัญชีต่าง ๆ นั้น
อาจยึดมาตรวจดูเพื่อประโยชน์แห่งการยึดทรัพย์สินได้ถ้าจำเป็น
แต่ห้ามมิให้เอาออกขายทอดตลาด
(๕) ทรัพย์สินของกสิกรตามกฎหมายว่าด้วยการยึดทรัพย์สินของกสิกร
ได้แก่ พืชพันธุ์ที่ใช้ในปีต่อไปตามสมควร
พืชผลที่เก็บไว้สำหรับเลี้ยงตัวและครอบครัวตามฐานานุรูปสำหรับหนึ่งปี
สัตว์และเครื่องมือประกอบอาชีพที่มีไว้พอแก่การดำเนินอาชีพต่อไป

ข้อ
๓๖ 
ให้เจ้าพนักงานจัดทำบัญชีทรัพย์สินที่ยึดโดยแสดงรายละเอียด เช่น ชื่อ ประเภท จำนวน ขนาด น้ำหนัก
สภาพและราคาประเมินแห่งทรัพย์สิน เป็นต้น ตามลำดับหมายเลขไว้

ข้อ
๓๗  การจดบัญชีทรัพย์สิน
ถ้าเป็นทรัพย์สินหลายสิ่งราคาเล็กน้อย
จะมัดรวมหรือกองรวมกันแล้วจดเป็นเลขหมายเดียวกันก็ได้

ข้อ
๓๘  เมื่อทำการยึดทรัพย์สินของเจ้าหน้าที่ผู้ต้องชดใช้เงินแล้ว
ให้แจ้งรายการยึด และราคาประเมินให้เจ้าหน้าที่ผู้ต้องชดใช้เงินทราบ
และถ้าทรัพย์สินที่ยึดมีผู้ถือกรรมสิทธิ์รวมให้แจ้งการยึดให้ผู้ถือกรรมสิทธิ์รวมทราบด้วย
หากไม่สามารถจะกระทำตามความในวรรคก่อนได้
ให้ปิดประกาศแจ้งการยึดไว้ ณ
สถานที่ที่ยึดหรือประกาศแจ้งการยึดทางหนังสือพิมพ์รายวัน ไม่เกินเจ็ดวัน
ถ้าทรัพย์สินที่ยึดเป็นที่ดินและห้องชุด
ให้แจ้งการยึดนั้นให้เจ้าพนักงานที่ดินท้องที่ที่ที่ดินตั้งอยู่ทราบ
เพื่อบันทึกการยึดไว้ในทะเบียน
เมื่อดำเนินการดังกล่าวแล้วเสร็จ
ให้เจ้าพนักงานรายงานผลการดำเนินการต่อคณะกรรมการยึดอายัดทรัพย์สินเพื่อรายงานการยึดทรัพย์สิน
พร้อมบัญชีทรัพย์สินที่ยึดต่ออธิบดีเพื่อสั่งการให้คณะกรรมการจัดการขายทอดตลาดดำเนินการขายทอดตลาดต่อไป
บัญชียึดทรัพย์สิน
ให้ใช้ตามแบบที่กำหนดท้ายระเบียบนี้

ส่วนที่ ๕
วิธีการประเมินราคาทรัพย์สิน

ข้อ
๓๙  การประเมินราคาที่ดิน
ให้คณะกรรมการยึดอายัดทรัพย์สินพิจารณาตามหลักเกณฑ์เหล่านี้ประกอบกัน คือ
(๑)
ราคาซื้อขายกันในท้องตลาดโดยคำนึงถึงสภาพแห่งที่ดินนั้นว่าเป็นที่ดินประเภทใด เช่น
ที่อยู่อาศัย ที่โรงงาน ที่ให้บริการหรือค้าขาย ที่สวน ที่นา ที่ไร่ เป็นต้น
และที่นั้นอยู่ในทำเลอย่างใด เช่น อยู่ในทำเลค้าขาย ที่ชุมนุมชน
อยู่ติดถนนหรือแม่น้ำลำคลองหรือไม่ รถยนต์เข้าถึงหรือไม่
หากเป็นที่ให้เช่ามีผลประโยชน์หรือรายได้มากน้อยเพียงใด
(๒)
ราคาที่ดินบริเวณใกล้เคียง ซึ่งเจ้าพนักงานเคยขายทอดตลาดไปแล้ว
(๓)
ราคาซื้อขาย หรือจำนอง หรือขายฝากครั้งสุดท้ายของที่ดินที่ยึดและที่ดินข้างเคียง
(๔)
ราคาประเมินทุนทรัพย์เพื่อเรียกเก็บค่าธรรมเนียมการจดทะเบียนสิทธิและนิติกรรมตามประมวลกฎหมายที่ดิน
การประเมินราคาที่ดินตามวรรคหนึ่ง
อาจขอให้หน่วยงานที่มีหน้าที่ในการประเมินราคาทรัพย์สินผู้เชี่ยวชาญ
ผู้ชำนาญการพิเศษหรือผู้มีความรู้เชี่ยวชาญช่วยตรวจสอบและประเมินราคาก็ได้

ข้อ
๔๐ 
การประเมินราคาทรัพย์สินอื่นนอกจากที่ดิน
ให้คณะกรรมการยึดอายัดทรัพย์สินประเมินตามราคาซื้อขายในท้องตลาดตามสภาพความเก่าใหม่ของทรัพย์สินนั้น
ๆ
การประเมินราคาทรัพย์สินอื่นนอกจากที่ดินตามวรรคหนึ่ง
อาจขอให้หน่วยงานที่มีหน้าที่ในการประเมินราคาทรัพย์สิน ผู้เชี่ยวชาญ
ผู้ชำนาญการพิเศษหรือผู้มีความรู้เชี่ยวชาญ ช่วยตรวจสอบและประเมินราคาก็ได้

ข้อ
๔๑ 
การประเมินราคาทรัพย์สินที่มีการจำนองหรือจำนำให้ปฏิบัติเช่นเดียวกับข้อ ๓๙
และข้อ ๔๐ แต่ให้หมายเหตุไว้ด้วยว่า จำนองหรือจำนำเมื่อใด ต้นเงินเท่าใด
เพื่อประกอบดุลพินิจในการขายทอดตลาด

ข้อ
๔๒  หากอธิบดีเห็นว่า
ราคาทรัพย์สินที่คณะกรรมการยึดอายัดทรัพย์สินประเมินไม่เหมาะสม
หรือผู้มีส่วนได้เสียในการยึดทรัพย์สินร้องขอโดยมีเหตุผลอันสมควร
อธิบดีมีอำนาจแก้ไขราคาประเมินหรือมีคำสั่งให้คณะกรรมการยึดอายัดทรัพย์สินทำการประเมินราคาใหม่
หรือขอให้หน่วยงานที่มีหน้าที่ในการประเมินราคาทรัพย์สินหรือผู้เชี่ยวชาญในการประเมินราคาทรัพย์สินช่วยประเมินราคาให้
กรณีประเมินราคาตามคำร้องขอของผู้มีส่วนได้เสียในการยึดทรัพย์สิน
ให้ผู้ร้องขอเป็นผู้เสียค่าใช้จ่าย และเมื่อได้มีการแก้ไขราคาประเมินแล้ว
ให้คณะกรรมการยึดอายัดทรัพย์สินแจ้งราคาประเมินที่ได้แก้ไขใหม่ให้ผู้มีส่วนได้เสียทราบ

ส่วนที่ ๖
การคัดค้านการยึดทรัพย์สิน

ข้อ
๔๓  ถ้าบุคคลใดจะยื่นคำร้องคัดค้านการยึดทรัพย์สิน
โดยกล่าวอ้างว่าเจ้าหน้าที่ผู้ต้องชดใช้เงินไม่ใช่เจ้าของทรัพย์สินที่เจ้าพนักงานได้ยึดไว้
ก่อนนำทรัพย์สินดังกล่าวออกขายทอดตลาดให้บุคคลนั้น
ยื่นคำร้องขอต่ออธิบดีเพื่อให้มีคำสั่งปล่อยทรัพย์สินเช่นว่านั้น และเมื่ออธิบดีได้รับคำร้องขอเช่นว่านี้ ให้งดการขายทอดตลาดหรือจำหน่ายทรัพย์สินนั้นไว้ในระหว่างรอคำวินิจฉัยชี้ขาดของอธิบดีต่อไป
เว้นแต่
(๑)
หากมีพยานหลักฐานเบื้องต้นแสดงว่าคำร้องขอนั้นไม่มีมูลและยื่นเข้ามาเพื่อประวิงเวลาให้ล่าช้า
อธิบดีมีอำนาจสั่งให้ผู้ร้องวางเงินต่อกรมท่าอากาศยานในเวลาที่กำหนด ตามจำนวนเงินที่เห็นสมควรเพื่อประกันความเสียหายใด
ๆ
ที่อาจได้รับเนื่องจากเหตุที่เนิ่นช้าในการขายทอดตลาดอันเกิดแต่การยื่นคำร้องขอนั้น
ถ้าผู้ร้องไม่ปฏิบัติตามคำสั่งเช่นว่านี้
ให้อธิบดียกคำร้องนั้นเสียและมีคำสั่งให้ดำเนินการต่อไป
(๒)
ถ้าทรัพย์สินที่พิพาทนั้นเป็นสังหาริมทรัพย์และมีพยานหลักฐานเบื้องต้นแสดงว่าคำร้องขอนั้นไม่มีเหตุผลอันควรฟัง
หรือถ้าปรากฏว่าทรัพย์สินที่ยึดเป็นสังหาริมทรัพย์ที่เก็บไว้นานไม่ได้
อธิบดีมีอำนาจสั่งให้คณะกรรมการจัดการขายทอดตลาดดำเนินการจำหน่ายทรัพย์สินนั้น
โดยไม่ชักช้า

ส่วนที่ ๗
การเก็บรักษาทรัพย์สินที่ยึด

ข้อ
๔๔ 
ทรัพย์สินที่ยึดไว้แล้วให้นำมาเก็บรักษาไว้ที่กรมท่าอากาศยาน
หรือสถานที่อื่นตามที่คณะกรรมการยึดอายัดทรัพย์สินจะเห็นสมควร
แต่ถ้าเป็นอสังหาริมทรัพย์ หรือสิ่งของอื่นซึ่งลำบากต่อการขนย้าย
ให้มอบแก่บุคคลที่สมควรเป็นผู้ดูแลรักษาไว้
การมอบทรัพย์สินที่ยึดให้บุคคลอื่นดูแลรักษาให้ถือหลักเกณฑ์
ดังต่อไปนี้
(๑)
ถ้าเจ้าหน้าที่ผู้ต้องชดใช้เงินยอมรับรักษาทรัพย์สินที่ยึด
และเจ้าพนักงานเห็นสมควรจะมอบทรัพย์สินนั้นให้เจ้าหน้าที่ผู้ต้องชดใช้เงินเป็นผู้ดูแลรักษาก็ได้
(๒)
ถ้าเจ้าหน้าที่ผู้ต้องชดใช้เงินไม่รับรักษาทรัพย์สินที่ยึด
และเจ้าพนักงานเห็นสมควรจะมอบทรัพย์สินไว้ในความดูแลของบุคคลอื่นซึ่งครอบครองทรัพย์สินนั้นอยู่ก็ได้
(๓)
ถ้าไม่สามารถปฏิบัติตาม (๑) และ (๒) ได้
กรมท่าอากาศยานจะเช่าสถานที่เก็บทรัพย์สินและจ้างผู้ดูแลรักษาทรัพย์สินนั้นไว้ก็ได้  ทั้งนี้ การเช่าให้เป็นไปตามกฎหมายว่าด้วยการพัสดุ

ข้อ
๔๕ 
ให้เจ้าพนักงานจดไว้ในรายการยึดทรัพย์สินโดยชัดแจ้งว่าได้จัดการเก็บรักษาทรัพย์สินนั้นอย่างไร
และต้องเสียค่าใช้จ่ายในการยึดทรัพย์สิน ค่าเช่าสถานที่เก็บทรัพย์สิน
ค่าจ้างดูแลรักษาทรัพย์สินเท่าใด 
ทั้งนี้ ให้เจ้าหน้าที่ผู้ต้องชดใช้เงินเป็นผู้เสียค่าใช้จ่ายทั้งหมด

ข้อ
๔๖ 
ให้ผู้รับรักษาทรัพย์สินโดยมีค่าตอบแทนหรือไม่มีค่าตอบแทน
หรือผู้ให้เช่าสถานที่เก็บรักษาทรัพย์สินก็ดี หรือผู้รับจ้างดูแลทรัพย์สินก็ดี
ทำสัญญารักษาทรัพย์สินกับกรมท่าอากาศยาน 
ทั้งนี้ การเช่าให้เป็นไปตามกฎหมายว่าด้วยการพัสดุ

ส่วนที่ ๘
วิธีการอายัดทรัพย์สิน

ข้อ
๔๗ 
เมื่ออธิบดีลงนามในคำสั่งอายัดทรัพย์สินแล้ว
ให้คณะกรรมการยึดอายัดทรัพย์สินดำเนินการส่งคำสั่งอายัดให้แก่เจ้าหน้าที่ผู้ต้องชดใช้เงินและบุคคลภายนอกซึ่งต้องส่งมอบเงินหรือสิ่งของนั้น

ข้อ
๔๘  ให้คณะกรรมการยึดอายัดทรัพย์สินอายัดสังหาริมทรัพย์อันมีรูปร่าง
อสังหาริมทรัพย์
รวมทั้งสิทธิทั้งปวงอันมีอยู่ในทรัพย์สินเหล่านั้น
หรือเงินที่บุคคลภายนอกจะต้องส่งมอบ โอน
หรือชำระให้แก่เจ้าหน้าที่ผู้ต้องชดใช้เงิน ในการอายัดดังกล่าวเจ้าพนักงานมีอำนาจที่จะยึดบรรดาเอกสารทั้งปวงที่ให้สิทธิแก่เจ้าหน้าที่ผู้ต้องชดใช้เงินในอันที่จะได้รับมอบหรือรับโอนทรัพย์สิน
สิทธิหรือได้รับชำระเงินเช่นว่านั้น

ข้อ
๔๙ 
ห้ามอายัดทรัพย์สินของเจ้าหน้าที่ผู้ต้องชดใช้เงิน ดังต่อไปนี้
(๑)
เบี้ยเลี้ยงชีพซึ่งกฎหมายกำหนดไว้ และเงินรายได้เป็นคราว ๆ
อันบุคคลภายนอกได้ยกให้เพื่อเลี้ยงชีพเป็นจำนวนตามที่อธิบดีเห็นสมควร
(๒)
เงินเดือน ค่าจ้าง บำนาญ บำเหน็จ และเบี้ยหวัดของข้าราชการหรือลูกจ้างของรัฐบาล
และเงินสงเคราะห์ หรือบำนาญที่รัฐบาลได้จ่ายให้แก่คู่สมรสหรือญาติที่ยังมีชีวิตของบุคคลเหล่านั้น
(๓)
เงินเดือน ค่าจ้าง บำนาญ ค่าชดใช้
เงินสงเคราะห์หรือรายได้อื่นในลักษณะเดียวกันของพนักงาน ลูกจ้าง หรือคนงาน
นอกจากที่กล่าวไว้ใน (๒)
ที่นายจ้างจ่ายให้แก่บุคคลเหล่านั้นหรือคู่สมรสหรือญาติที่ยังมีชีวิตของบุคคลเหล่านั้นเป็นจำนวนตามที่อธิบดีเห็นสมควร
(๔)
เงินฌาปนกิจสงเคราะห์ที่เจ้าหน้าที่ผู้ต้องชดใช้เงินได้รับอันเนื่องมาจากความตายของบุคคลอื่น
เป็นจำนวนตามที่จำเป็นในการดำเนินการฌาปนกิจศพตามฐานะของผู้ตายที่อธิบดีเห็นสมควร
ในการกำหนดจำนวนเงินตาม
(๑) และ (๓) ให้คณะกรรมการยึดอายัดทรัพย์สินเสนอความเห็นประกอบการพิจารณาของอธิบดี
โดยกำหนดให้ไม่น้อยกว่าอัตราเงินเดือนขั้นต่ำสุดของข้าราชการพลเรือนในขณะนั้น  ทั้งนี้
โดยคำนึงถึงฐานะในทางครอบครัวของเจ้าหน้าที่ผู้ต้องชดใช้เงินและจำนวนบุพการีและผู้สืบสันดานซึ่งอยู่ในความอุปการะของเจ้าหน้าที่ผู้ต้องชดใช้เงินด้วย

ส่วนที่ ๙
การคัดค้านการอายัดทรัพย์สิน

ข้อ
๕๐ 
ถ้าบุคคลภายนอกได้รับคำสั่งอายัดทรัพย์สินปฏิเสธหรือโต้แย้งหนี้ที่เรียกร้องเอาแก่ตน
ให้คณะกรรมการยึดอายัดทรัพย์สินทำการไต่สวนตรวจสอบว่าหนี้ที่เรียกร้องมีอยู่จริง
แล้วรายงานให้อธิบดีออกคำสั่งเตือนให้บุคคลนั้นปฏิบัติตามคำสั่งอายัดอีกครั้ง
ถ้าบุคคลดังกล่าวไม่ปฏิบัติตามคำสั่งอายัด
ให้กรมท่าอากาศยานดำเนินการฟ้องคดีให้บุคคลดังกล่าวรับผิดเสมือนหนึ่งบุคคลนั้นเป็นเจ้าหน้าที่ผู้ต้องชดใช้เงิน
ตลอดจนค่าแห่งความเสียหายใด ๆ ที่เกิดขึ้นเพราะการไม่ปฏิบัติตามคำสั่งอายัดทรัพย์สินพร้อมกันไปด้วย
หากบุคคลภายนอกได้รับคำสั่งอายัดปฏิเสธหรือโต้แย้งหนี้ที่เรียกร้องเอาแก่ตน
ให้คณะกรรมการยึดอายัดทรัพย์สินทำการไต่สวนตรวจสอบพิจารณาว่าหนี้ที่เรียกร้องไม่มีอยู่จริง
แล้วรายงานให้อธิบดีออกคำสั่งเพิกถอนคำสั่งอายัดและจัดส่งไปยังบุคคลภายนอกได้รับคำสั่งอายัดต่อไป
ถ้าไม่มีการคัดค้านการอายัดทรัพย์สิน
แต่บุคคลผู้ได้รับคำสั่งอายัดมิได้ปฏิบัติตามคำสั่งอายัด
ให้กรมท่าอากาศยานดำเนินการฟ้องคดีตามวรรคหนึ่ง

ส่วนที่ ๑๐
การจัดการทรัพย์สินที่อายัด

ข้อ
๕๑  ทรัพย์สินที่อายัดให้จัดการ
ดังต่อไปนี้
(๑)
ถ้าเป็นพันธบัตรและหลักทรัพย์ที่เป็นประกันซึ่งเป็นของเจ้าหน้าที่ผู้ต้องชดใช้เงินออกให้แก่ผู้ถือ
หรือออกในนามของเจ้าหน้าที่ผู้ต้องชดใช้เงิน
ให้คณะกรรมการยึดอายัดทรัพย์สินเสนอต่ออธิบดี
ให้มีคำสั่งอนุญาตให้จำหน่ายทรัพย์สินเหล่านั้นตามรายการขานราคาในวันที่ขายก็ได้
หากทรัพย์สินเหล่านั้นมีรายการขานราคากำหนดไว้ ณ สถานแลกเปลี่ยน
หรือถ้าอธิบดีไม่เห็นชอบด้วย ให้ขายทรัพย์สินเหล่านั้นโดยวิธีขายทอดตลาด
(๒)
ถ้าเป็นตราสารเปลี่ยนมือ
ให้คณะกรรมการยึดอายัดทรัพย์สินเสนออธิบดีมีคำสั่งอนุญาตจำหน่ายตามราคาที่ปรากฏในตราสาร
หรือราคาต่ำกว่านั้นตามที่อธิบดีเห็นสมควร ถ้าอธิบดีไม่เห็นชอบด้วย
ให้นำตราสารนั้นออกขายทอดตลาด
(๓)
ถ้าสิ่งของที่จะต้องส่งมอบตามสิทธิเรียกร้องที่ถูกอายัดนั้นได้ส่งมอบให้แก่กรมท่าอากาศยานแล้ว
ให้นำออกขายโดยการขายทอดตลาด
(๔)
ถ้าการจำหน่ายสิทธิเรียกร้องที่ถูกอายัดนั้นกระทำได้โดยยาก
เนื่องจากการชำระหนี้นั้นต้องอาศัยการชำระหนี้ตอบแทน
หรืออาจต้องด้วยเหตุผลอื่นอันจะทำให้การชำระหนี้นั้นล่าช้าออกไปอีก
และอาจเกิดความเสียหายขึ้นได้
บุคคลผู้มีส่วนได้เสียหรือคณะกรรมการยึดอายัดทรัพย์สินอาจเสนอให้อธิบดีมีคำสั่งให้จำหน่ายโดยวิธีอื่นก็ได้

หมวด ๓
การขายทอดตลาดทรัพย์สิน

ส่วนที่ ๑
คณะกรรมการจัดการขายทอดตลาด

ข้อ
๕๒  ให้มีคณะกรรมการจัดการขายทอดตลาด
ประกอบด้วย รองอธิบดีกรมท่าอากาศยานที่อธิบดีเห็นสมควรแต่งตั้ง เป็นประธานกรรมการ
ผู้อำนวยการกองกฎหมาย เป็นรองประธานกรรมการ เจ้าหน้าที่กองคลังตำแหน่งนักวิชาการพัสดุ
ผู้แทนจากหน่วยงานที่เจ้าหน้าที่ผู้ต้องชดใช้เงินสังกัดหรือเคยสังกัดอยู่
เป็นกรรมการ หัวหน้ากลุ่มนิติกรรมสัญญาและคดี เป็นกรรมการและเลขานุการ
นิติกรผู้เป็นเจ้าของสำนวน เป็นกรรมการและผู้ช่วยเลขานุการ
การแต่งตั้งคณะกรรมการจัดการขายทอดตลาดตามวรรคหนึ่งเพื่อจัดการขายทอดตลาด
หากจำเป็น
จะแต่งตั้งบุคคลที่มีความเชี่ยวชาญเฉพาะเกี่ยวกับทรัพย์สินที่จะขายทอดตลาดเข้าร่วมเป็นกรรมการและทำหน้าที่เป็นผู้ทอดตลาดด้วยก็ได้
หากประธานกรรมการไม่อยู่ในที่ประชุมหรือไม่สามารถมาปฏิบัติหน้าที่ได้
ให้รองประธานกรรมการทำหน้าที่แทน

ส่วนที่ ๒
วิธีการขายทอดตลาดทรัพย์สิน

ข้อ
๕๓ 
ให้คณะกรรมการจัดการขายทอดตลาดจัดทำรายงานขออนุญาตขายทอดตลาดทรัพย์สิน
พร้อมทั้งแนบเอกสารที่เกี่ยวข้อง เช่น
สำเนาคำสั่งแต่งตั้งเจ้าพนักงานให้ยึดทรัพย์สิน
ประกาศเรื่องยึดทรัพย์สินบัญชียึดทรัพย์สิน
และเอกสารอื่นใดอันเกี่ยวกับการขายทอดตลาดทรัพย์สิน
ตลอดจนเสนอความเห็นว่าควรขายทอดตลาดทรัพย์สินไว้ในรายงาน
พร้อมทั้งเสนอให้อธิบดีลงนามในคำสั่งให้ขายทอดตลาดทรัพย์สิน
ภายในสามสิบวันนับแต่วันที่ได้ยึดหรืออายัดทรัพย์สินเสร็จสิ้น

ข้อ
๕๔  เมื่ออธิบดีมีคำสั่งให้ขายทอดตลาดทรัพย์สินแล้ว
ให้คณะกรรมการจัดการขายทอดตลาดจัดทำประกาศเรื่องขายทอดตลาดทรัพย์สิน
โดยแสดงรายละเอียดเกี่ยวกับทรัพย์สินที่จะขาย เช่น ชื่อเจ้าของทรัพย์สิน วัน เวลา
สถานที่ที่จะขาย ชื่อ ประเภท ลักษณะ จำนวน ขนาด น้ำหนัก
และภาระติดพันเกี่ยวกับทรัพย์สินนั้น ๆ เป็นต้น
ถ้าเป็นที่ดินให้แจ้งเนื้อที่อาณาเขต ชื่อเจ้าของที่ดินข้างเคียง สถานที่ตั้ง
พร้อมทั้งแผนที่พอสังเขป

ข้อ
๕๕ 
เมื่อประธานกรรมการจัดการขายทอดตลาดได้ลงนามในประกาศเรื่องขายทอดตลาดทรัพย์สินแล้ว
ให้จัดส่งประกาศเรื่องขายทอดตลาดทรัพย์สินนั้นให้แก่เจ้าหน้าที่ผู้ต้องชดใช้เงิน
และผู้มีส่วนได้เสียทั้งปิดประกาศไว้โดยเปิดเผย ณ สถานที่ที่จะขาย
สถานที่ที่ทรัพย์สินนั้นตั้งอยู่ ที่ชุมนุมชนและสถานที่ราชการอันเห็นสมควร
ก่อนกำหนดวันขายไม่น้อยกว่าสามวัน
ถ้าประธานกรรมการจัดการขายทอดตลาดเห็นสมควร
จะลงประกาศโฆษณาการขายทอดตลาดทรัพย์สินนั้นในหนังสือพิมพ์รายวัน
หรือทางวิทยุกระจายเสียง หรือทางโทรทัศน์ หรือทางสื่ออิเล็กทรอนิกส์
หรือวิธีการอื่นอันเห็นสมควร ก่อนกำหนดวันขายไม่น้อยกว่าสามวันก็ได้

ข้อ
๕๖ 
การกำหนดวันขายทอดตลาดในประกาศเรื่องขายทอดตลาดทรัพย์สิน ให้ถือเกณฑ์ดังนี้
(๑)
ที่ดิน หรือที่ดินพร้อมสิ่งปลูกสร้าง กำหนดวันขายไม่น้อยกว่าสามสิบวัน
แต่ไม่เกินเก้าสิบวันนับแต่วันที่ที่ลงประกาศเรื่องขายทอดตลาดทรัพย์สิน
(๒) โรงเรือน สิ่งปลูกสร้างต่าง ๆ และทรัพย์สินอื่น
กำหนดวันขายไม่น้อยกว่ายี่สิบวัน แต่ไม่เกินสามสิบวันนับแต่วันที่ที่ลงประกาศเรื่องขายทอดตลาดทรัพย์สิน
(๓)
ในกรณีจำเป็นเร่งด่วน คณะกรรมการจัดการขายทอดตลาดอาจขายทอดตลาดทรัพย์สินได้
เมื่อพ้นระยะเวลาอย่างน้อยห้าวันนับแต่วันที่ยึดทรัพย์สินเสร็จสิ้น
ในกรณีของสดหรือของเสียง่ายให้นำออกขายได้ทันที หรือดำเนินการโดยวิธีอื่นตามที่เห็นสมควร
(๔)
เมื่อประกาศขายทอดตลาดทรัพย์สินไปแล้ว
หากมีความจำเป็นจนไม่อาจขายทอดตลาดทรัพย์สินได้
คณะกรรมการจัดการขายทอดตลาดอาจเลื่อนหรืองดการขายทอดตลาดทรัพย์สินก็ได้

ข้อ
๕๗  การขายทอดตลาดทรัพย์สิน
ให้คณะกรรมการจัดการขายทอดตลาดถือปฏิบัติดังนี้
(๑)
การขายทอดตลาดทรัพย์สินที่ติดจำนอง ให้มีหนังสือแจ้งให้ผู้รับจำนองทราบถึง วัน
เวลา และสถานที่ที่จะทำการขายทอดตลาด
พร้อมทั้งให้สอบถามผู้รับจำนองถึงรายละเอียดของภาระจำนอง เช่น ต้นเงิน
ดอกเบี้ยที่ค้างชำระ ตลอดจนวิธีการขายทอดตลาดว่าจะให้ขายโดยติดจำนองหรือปลอดจำนอง
ถ้าผู้รับจำนองไม่แจ้งให้ทราบภายในสิบห้าวันนับแต่วันที่ได้รับหนังสือแล้ว
ให้ขายทรัพย์สินนั้นโดยติดจำนอง
ในกรณีที่ได้รับแจ้งจากผู้รับจำนองให้ขายทรัพย์สินโดยปลอดจำนอง
คณะกรรมการจัดการขายทอดตลาดอาจพิจารณาให้ขายทรัพย์สินโดยติดจำนองก็ได้เมื่อได้รับอนุญาตจากอธิบดี
การขายทรัพย์สินโดยติดจำนอง
ให้แสดงรายชื่อผู้รับจำนองพร้อมทั้งต้นเงินและดอกเบี้ยที่ยังค้างชำระจนถึงวันขายและข้อความว่าผู้ใดซื้อทรัพย์สินนั้นต้องรับภาระจำนองติดไปด้วย
ไว้ในประกาศเรื่องขายทอดตลาดทรัพย์สินโดยชัดเจน
การขายทอดตลาดโดยปลอดจำนอง
การกำหนดราคาขายให้พิจารณาถึงต้นเงิน
ดอกเบี้ยจำนองซึ่งยังค้างชำระแก่ผู้รับจำนองจนถึงวันขาย พร้อมทั้งค่าธรรมเนียม
ค่าใช้จ่ายในการยึดและขายทอดตลาด และเงินที่เจ้าหน้าที่ผู้ต้องชดใช้เงินต้องชำระ
ถ้าเห็นว่าเงินที่ได้จากการขายทอดตลาดไม่อาจปลดเปลื้องหนี้ได้หรือหากขายทอดตลาดแล้วเจ้าหนี้จำนองจะได้รับเงินจากการขายทอดตลาดไปทั้งหมด
ก็ให้งดการขายทอดตลาดและรายงานอธิบดีพิจารณาสั่งการเป็นราย ๆ ไป
การขอรับชำระหนี้ของผู้รับจำนอง
ให้ถือหนังสือตอบรับของผู้รับจำนองตามวรรคหนึ่งเป็นคำขอรับชำระหนี้จำนอง
ก่อนจ่ายเงินชำระหนี้จำนองพร้อมดอกเบี้ย ต้องตรวจสอบให้แน่ชัดเสียก่อนว่าหนี้จำนองและดอกเบี้ย
เป็นหนี้บุริมสิทธิที่จะได้รับชำระหนี้ก่อนเจ้าหนี้สามัญหรือไม่
และผู้รับจำนองได้ปลดหนี้จำนองให้แล้ว พร้อมทั้งให้ขอใบรับ
ยึดถือไว้เป็นหลักฐานในการชำระหนี้จำนองพร้อมดอกเบี้ยด้วยจึงจะจ่ายเงินให้แก่ผู้รับจำนองได้
(๒)
ถ้าทรัพย์สินที่จะขายทอดตลาดเป็นตู้นิรภัย หีบ กำปั่นเหล็ก
หรือทรัพย์สินอื่นที่มีลักษณะเดียวกัน
ให้คณะกรรมการจัดการขายทอดตลาดจัดการเปิดเสียก่อน จึงจะขายทอดตลาดได้
(๓)
การขายทอดตลาดทรัพย์สินประเภทซึ่งผู้ยึดถือครอบครองจะต้องได้รับอนุญาตจากเจ้าพนักงานตามกฎหมายเสียก่อน เช่น อาวุธปืน
เป็นต้น ให้ผู้ซื้อวางเงินมัดจำไว้ไม่น้อยกว่าร้อยละยี่สิบห้าของราคาซื้อ
และให้ผู้ซื้อจัดการนำใบอนุญาตมาแสดงภายในสามสิบวันนับแต่วันที่ซื้อ
พร้อมทั้งชำระเงินส่วนที่เหลือให้ครบถ้วน
ถ้าพ้นกำหนดนี้แล้วผู้ซื้อไม่สามารถนำใบอนุญาตมาแสดงได้ ก็ให้ริบเงินมัดจำนั้นแล้วนำส่งกองคลัง
กรมท่าอากาศยาน และให้จัดการขายทอดตลาดใหม่ได้
(๔)
การขายทอดตลาดทรัพย์สินที่จะต้องมีใบอนุญาตกำกับ เช่น สุราตั้งแต่สิบลิตรขึ้นไป
ให้คณะกรรมการจัดการขายทอดตลาดขอความร่วมมือไปยังเจ้าพนักงานสรรพสามิตจัดการออกใบอนุญาตขนสุราให้แก่ผู้ซื้อด้วย
(๕)
การขายทอดตลาดทรัพย์สินหลายสิ่งให้ปฏิบัติดังนี้
(ก)
ให้แยกขายทีละสิ่งต่อเนื่องกัน
เว้นแต่คณะกรรมการจัดการขายทอดตลาดจะเห็นสมควรกำหนดให้ดำเนินการดังนี้ก็ได้
๑)
จัดสังหาริมทรัพย์ซึ่งมีราคาเล็กน้อยรวมขายเป็นกอง ๆ ได้
๒)
จัดสังหาริมทรัพย์หรืออสังหาริมทรัพย์สองสิ่งหรือกว่านั้นขึ้นไป
รวมขายไปด้วยกันได้ในเมื่อเป็นที่เห็นได้ว่าเงินรายได้จากการขายจะเพิ่มขึ้นเพราะเหตุนั้น
(ข)
ในการขายอสังหาริมทรัพย์รายใหญ่ และทรัพย์สินนั้นอาจแบ่งแยกออกเป็นส่วน ๆ ได้
คณะกรรมการจัดการขายทอดตลาดมีอำนาจขายทรัพย์สินนั้นเป็นส่วน ๆ ได้
ในเมื่อเป็นที่เห็นว่าเงินรายได้ทั้งหมดจะเพิ่มขึ้นเพราะเหตุนั้น
(ค)
การขายทรัพย์สินหลายสิ่งด้วยกัน
คณะกรรมการจัดการขายทอดตลาดมีอำนาจกำหนดลำดับที่จะขายทรัพย์สินนั้นได้
(ง)
บุคคลผู้มีส่วนได้เสียในทรัพย์สินที่จะขายทอดตลาด อาจร้องขอให้คณะกรรมการจัดการขายทอดตลาดรวมหรือแยก
หรือให้ขายทรัพย์สินนั้นตามลำดับที่กำหนดไว้
หรือจะร้องคัดค้านการขายของคณะกรรมการจัดการขายทอดตลาดใน (ก) ถึง (ค) ก็ได้
ในกรณีที่คณะกรรมการจัดการขายทอดตลาดไม่ยอมปฏิบัติตามคำร้องขอหรือคัดค้านเช่นว่านั้น
ผู้มีส่วนได้เสียจะยื่นคำขอต่ออธิบดี โดยทำเป็นคำร้องภายในเจ็ดวันนับแต่วันที่ผู้มีส่วนได้เสียได้รับแจ้งการปฏิเสธเป็นลายลักษณ์อักษรจากคณะกรรมการจัดการขายทอดตลาด
เพื่อขอให้มีคำสั่งชี้ขาดในเรื่องนั้นก็ได้

ข้อ
๕๘  วิธีการขายทอดตลาดทรัพย์สิน
ให้คณะกรรมการจัดการขายทอดตลาดดำเนินการ ดังต่อไปนี้
(๑)
ก่อนเริ่มขายทอดตลาดทรัพย์สิน
ให้ทำสัญลักษณ์หรือเครื่องหมายการขายทอดตลาดและอ่านประกาศเรื่องขายทอดตลาดทรัพย์สิน
ณ สถานที่ขายโดยเปิดเผย
(๒)
คณะกรรมการจัดการขายทอดตลาดจะเข้าสู้ราคาหรือใช้ผู้หนึ่งผู้ใดเข้าสู้ราคาในการขายทอดตลาดทรัพย์สินที่ตนเป็นผู้จัดการขายไม่ได้
(๓)
เมื่อคณะกรรมการจัดการขายทอดตลาดเห็นว่าทรัพย์สินที่ทำการขายทอดตลาดมีมูลค่าสูงมากหรือมีผู้ใดจะสู้ราคาโดยไม่สุจริตหรือไม่สามารถจะชำระราคาได้
ให้คณะกรรมการจัดการขายทอดตลาดจัดให้มีการวางหลักประกันที่เชื่อถือได้ตามที่เห็นสมควร
(๔)
การขายทอดตลาดทรัพย์สิน ให้ผู้ทอดตลาดแสดงความตกลงขายด้วยวิธีเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาด
ถ้ายังไม่ได้แสดงเช่นนั้น ผู้สู้ราคาจะถอนคำสู้ราคาก็ได้
(๕)
ให้ผู้ทอดตลาดร้องขานจำนวนเงินที่มีผู้สู้ราคาครั้งที่หนึ่ง และกล่าวคำว่า หนึ่ง ๓ - ๔ หน ถ้าไม่มีผู้สู้ราคาสูงขึ้น
ให้เปลี่ยนร้องขานจำนวนเงินนั้นเป็นครั้งที่สอง และกล่าวคำว่า สอง อีก ๓ - ๔ หน
เมื่อไม่มีผู้สู้ราคาสูงกว่านั้นและผู้มีส่วนได้เสียในการบังคับทางปกครองไม่คัดค้านราคาและคณะกรรมการจัดการขายทอดตลาดเห็นว่าได้ราคาพอสมควร
ก็ให้ผู้ทอดตลาดกล่าวคำว่า สาม
พร้อมกับเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาด
แต่ถ้าก่อนเคาะไม้ หรือแสดงกิริยาดังกล่าว มีผู้สู้ราคาสูงขึ้นไปอีก
ก็ให้ร้องขานราคานั้นตั้งต้นใหม่ตามลำดับ
ในกรณีผู้มีส่วนได้เสียคนใดคนหนึ่งคัดค้านราคา
ให้คณะกรรมการจัดการขายทอดตลาดเลื่อนการขายออกไปนัดหนึ่ง
และในนัดต่อไปหากราคาที่มีผู้เสนอไม่ต่ำกว่าราคาที่เสนอไว้ในครั้งก่อนและคณะกรรมการจัดการขายทอดตลาดเห็นว่าเป็นราคาสมควรขาย
ก็ให้ดำเนินการขายทอดตลาดและเคาะไม้ขายให้แก่ผู้เสนอราคาสูงสุดดังกล่าว
(๖)
ถ้าผู้สู้ราคาถอนคำสู้ราคาของตนเสียก่อนที่ผู้ทอดตลาดเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาด
ให้ผู้ทอดตลาดตั้งต้นร้องขานราคาใหม่
(๗)
ในการขายทอดตลาดทรัพย์สิน
ให้คณะกรรมการจัดการขายทอดตลาดบันทึกเหตุการณ์ขายทอดตลาดไว้ทุกครั้งตามแบบที่กำหนดท้ายระเบียบนี้
โดยอย่างน้อยต้องมีรายการดังนี้
(ก)
จำนวนบุคคลซึ่งมาฟังการขายและสู้ราคา
(ข)
ในการสู้ราคาทรัพย์สินประเภทอสังหาริมทรัพย์ ให้บันทึกชนิดของทรัพย์สิน
ชื่อและราคาของผู้ให้ราคาสูงสุด
รวมทั้งชื่อและราคาของผู้ให้ราคาตามลำดับรองลงมาด้วย
กรณีการสู้ราคาทรัพย์สินประเภทสังหาริมทรัพย์ ให้บันทึกชนิดของทรัพย์สิน
ชื่อและราคาของผู้ให้ราคาสูงสุดเท่านั้น
(ค)
คณะกรรมการจัดการขายทอดตลาดขายได้หรือไม่ เพราะเหตุใด
(ง)
คณะกรรมการจัดการขายทอดตลาดและผู้ทอดตลาดต้องลงนาม วัน เดือน ปี กำกับไว้ด้วย

ข้อ
๕๙ 
การปฏิบัติเกี่ยวกับเงินที่ได้จากการขายทอดตลาดทรัพย์สินให้ปฏิบัติดังนี้
(๑)
การขายทอดตลาดทรัพย์สิน
เมื่อผู้ทอดตลาดตกลงขายโดยวิธีเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดแล้ว
ผู้ซื้อจะต้องทำสัญญาขายทอดตลาดและชำระเงินทันทีเว้นแต่ทรัพย์สินซึ่งมีราคาตั้งแต่หนึ่งหมื่นบาทขึ้นไป
คณะกรรมการจัดการขายทอดตลาดอาจผ่อนผันให้ผู้ซื้อวางเงินมัดจำไม่น้อยกว่าร้อยละยี่สิบห้าของราคาซื้อ
โดยกำหนดให้ผู้ซื้อต้องชำระเงินส่วนที่เหลือให้เสร็จสิ้นภายในสิบห้าวันนับแต่วันที่ซื้อนั้นก็ได้
(๒)
ถ้าผู้ซื้อวางมัดจำไว้แล้วไม่ชำระเงินส่วนที่เหลือภายในกำหนดตามสัญญา
ให้ริบเงินมัดจำที่ผู้ซื้อวางไว้และถือว่าเงินมัดจำนั้นเป็นเงินส่วนหนึ่งจากการขายทอดตลาดทรัพย์สินของเจ้าหน้าที่ผู้ต้องชดใช้เงินย่อมนำไปชำระค่าธรรมเนียม
และค่าใช้จ่ายในการยึด อายัด ขายทอดตลาดทรัพย์สินได้  ทั้งนี้ หากมีเงินเหลือให้นำส่งกองคลัง
กรมท่าอากาศยาน
และให้คณะกรรมการจัดการขายทอดตลาดเอาทรัพย์สินนั้นออกขายทอดตลาดใหม่ได้
(๓)
กรณีผู้ซื้อทรัพย์สินจากการขายทอดตลาดเป็นผู้ถือกรรมสิทธิ์รวมหรือเป็นผู้มีส่วนได้เสียหรือเป็นเจ้าหนี้บุริมสิทธิเหนือทรัพย์สินที่ขายทอดตลาด
การชำระราคานั้นจะขอหักส่วนได้ของตนออกจากราคาซื้อก็ได้

ข้อ
๖๐  เมื่อการขายทอดตลาดบริบูรณ์
โดยผู้ทอดตลาดตกลงขายโดยวิธีเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดแล้ว
ถ้าผู้ซื้อไม่ชำระเงินหรือไม่วางเงินมัดจำตามสัญญา ให้คณะกรรมการจัดการขายทอดตลาดเอาทรัพย์สินนั้นออกขายทอดตลาดใหม่และแจ้งให้ผู้ซื้อเดิมทราบ
พร้อมกำหนดวันเวลาขาย เมื่อขายได้เงินเท่าใด โดยหักค่าธรรมเนียม
ค่าใช้จ่ายแล้วยังไม่คุ้มราคาค่าขายทอดตลาดครั้งก่อน
ให้จัดการเรียกร้องให้ผู้ซื้อเดิมชำระเงินส่วนที่ยังขาดนั้น

ข้อ
๖๑ 
ในกรณีที่คณะกรรมการจัดการขายทอดตลาดเห็นว่าราคาซื้อที่มีผู้สู้ราคาสูงสุดนั้นยังไม่เพียงพอ
อาจถอนทรัพย์สินนั้นออกจากการขายทอดตลาดได้แล้วดำเนินการประกาศขายใหม่
โดยไม่ต้องขออนุญาตขายทอดตลาดอีก

ข้อ
๖๒ 
ให้ประธานกรรมการจัดการขายทอดตลาดกำหนดสถานที่ดำเนินการขายทอดตลาดทรัพย์สิน

ข้อ
๖๓  เมื่อคณะกรรมการจัดการขายทอดตลาดดำเนินการขายทอดตลาดทรัพย์สินแล้วให้คณะกรรมการจัดการขายทอดตลาดรายงานผลการขายทอดตลาดนั้นให้อธิบดีทราบทุกครั้งภายในสิบห้าวันทำการนับแต่วันที่มีการขายทอดตลาด
และในกรณีที่ไม่อาจขายทอดตลาดทรัพย์สินที่ยึดหรืออายัดได้ก็ให้รายงานอธิบดีทราบเพื่อพิจารณาสั่งการต่อไป
รายงานผลการขายทอดตลาดตามวรรคหนึ่ง
ให้ใช้ตามแบบที่กำหนดท้ายระเบียบนี้
ในกรณีที่สามารถขายทอดตลาดทรัพย์สินที่ยึดหรืออายัดได้
ให้คณะกรรมการจัดการขายทอดตลาดทำสัญญากับผู้ซื้อ  ทั้งนี้ สัญญาขายทอดตลาดดังกล่าว
ให้ใช้ตามแบบที่กำหนดท้ายระเบียบนี้

ส่วนที่ ๓
การคัดค้านการขายทอดตลาดทรัพย์สิน

ข้อ
๖๔ 
ถ้าคณะกรรมการจัดการขายทอดตลาดได้ดำเนินการขายทอดตลาดทรัพย์สินโดยไม่ถูกต้องตามระเบียบ
เช่น
มิได้ส่งประกาศขายทอดตลาดทรัพย์สินให้แก่เจ้าหน้าที่ผู้ต้องชดใช้เงินผู้มีส่วนได้เสีย
เป็นต้น เจ้าหน้าที่ผู้ต้องชดใช้เงิน ผู้มีส่วนได้เสียเกี่ยวกับการขายทอดตลาดทรัพย์สินซึ่งต้องเสียหายอาจยื่นคำร้องต่ออธิบดีเพื่อขอให้สั่งเพิกถอนการขายทอดตลาดทรัพย์สินนั้นได้ภายในสิบห้าวันนับแต่วันที่รู้หรือควรรู้ว่าการขายทอดตลาดทรัพย์สินนั้นไม่ชอบ
แต่ทั้งนี้ต้องไม่เกินหนึ่งปีนับแต่วันขายทอดตลาดนั้น

ส่วนที่ ๔
การโอนและการส่งมอบ

ข้อ
๖๕  การขายทอดตลาดทรัพย์สินแต่ละครั้ง
เมื่อผู้ซื้อชำระเงินครบถ้วนตามสัญญาแล้ว
(๑)
กรณีทรัพย์สินประเภทสังหาริมทรัพย์
ให้คณะกรรมการจัดการขายทอดตลาดส่งมอบทรัพย์สินนั้นให้ผู้ซื้อไปได้
(๒)
ถ้าเป็นทรัพย์สินประเภทอสังหาริมทรัพย์หรือสังหาริมทรัพย์ที่ต้องจดทะเบียนตามกฎหมาย
เช่น เรือที่มีระวางตั้งแต่ห้าตันขึ้นไป แพ สัตว์พาหนะ
หรือสังหาริมทรัพย์ประเภทที่จะต้องแก้ทะเบียนชื่อผู้เป็นเจ้าของ เช่น อาวุธปืน
รถยนต์ เป็นต้น ให้คณะกรรมการจัดการขายทอดตลาดแจ้งแก่พนักงานเจ้าหน้าที่ผู้มีอำนาจนั้น
ๆ จัดการโอนหรือแก้ทะเบียนให้ต่อไป 
ทั้งนี้ เมื่อผู้ซื้อได้ปฏิบัติตามหลักเกณฑ์และเงื่อนไขที่ได้กำหนดไว้ตามระเบียบนี้ครบถ้วนแล้ว

หมวด ๔
การอุทธรณ์คำสั่งทางปกครอง

ข้อ
๖๖  การอุทธรณ์คำสั่งให้ยึดทรัพย์สิน
คำสั่งให้อายัดทรัพย์สิน และคำสั่งให้ขายทอดตลาดทรัพย์สิน หรือคำสั่งทางปกครองอื่น
ให้ปฏิบัติตามส่วนที่ ๕ การอุทธรณ์คำสั่งทางปกครอง
แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙

หมวด ๕
การถอนการบังคับทางปกครอง

ข้อ
๖๗ 
ให้อธิบดีมีคำสั่งถอนการบังคับทางปกครอง ในกรณีเจ้าหน้าที่ผู้ต้องชดใช้เงินได้วางเงินต่อเจ้าพนักงานเป็นจำนวนพอชำระหนี้ค่าสินไหมทดแทน
พร้อมทั้งค่าธรรมเนียมแห่งการบังคับทางปกครอง ค่าใช้จ่ายในการยึด อายัด
และขายทอดตลาดทรัพย์สิน

ข้อ
๖๘  ภายใต้บังคับข้อ ๖๗
เมื่อได้ยึดหรืออายัดทรัพย์สินของเจ้าหน้าที่ผู้ต้องชดใช้เงินแล้ว ถ้าได้ถอนการบังคับทางปกครองทั้งหมดหรือบางส่วน
ให้คณะกรรมการยึดอายัดทรัพย์สินหรือคณะกรรมการจัดการขายทอดตลาด
แล้วแต่กรณี คืนทรัพย์สินนั้นแก่ผู้ถูกยึดหรือผู้ถูกอายัด เว้นแต่อธิบดีจะสั่งเป็นอย่างอื่น
และให้แจ้งการถอนการยึดหรืออายัดแก่เจ้าหน้าที่ผู้ต้องชดใช้เงิน รวมทั้งผู้ถูกอายัดทรัพย์สินนั้นแล้วรายงานให้อธิบดีทราบ

ข้อ
๖๙ 
ให้เรียกเก็บค่าธรรมเนียมโดยนำตาราง ๕
ท้ายประมวลกฎหมายวิธีพิจารณาความแพ่งมาใช้โดยอนุโลม
เมื่อเจ้าหน้าที่ผู้ต้องชดใช้เงินชำระครบถ้วนแล้วจึงถอนการยึดหรืออายัดทรัพย์สิน

หมวด ๖
การรับและจ่ายเงิน

ข้อ
๗๐  การรับเงิน การนำส่งเงิน
การเก็บรักษาเงิน
และการเบิกจ่ายเงินที่ได้รับชำระหนี้จากการใช้มาตรการบังคับทางปกครอง
ให้ดำเนินการตามระเบียบที่กระทรวงการคลังกำหนด

ข้อ
๗๑ 
เงินที่ได้จากการขายทอดตลาดทรัพย์สินให้หักเป็นเงินที่ต้องชำระค่าธรรมเนียม
ค่าใช้จ่ายในการยึด อายัด และขายทอดตลาดทรัพย์สิน
ตลอดจนดอกเบี้ยและเงินที่เจ้าหน้าที่ผู้ต้องชดใช้เงินต้องชำระ ตามลำดับก่อน
กรณีที่มีเงินเหลือจากการขายทอดตลาดทรัพย์สิน
ให้คณะกรรมการจัดการขายทอดตลาดสั่งคืนเงินที่เหลือนั้นให้แก่ผู้มีสิทธิได้รับ

หมวด ๗
เบ็ดเตล็ด

ข้อ
๗๒  กรณีที่มีปัญหาเกี่ยวกับการปฏิบัติ
หรือไม่สามารถปฏิบัติตามข้อกำหนดในระเบียบนี้หรือมีปัญหาอื่นใดที่มิได้กำหนดในระเบียบนี้
ให้รายงานอธิบดีเพื่อสั่งการเป็นกรณี ๆ ไป

ข้อ
๗๓  ผู้ใดต่อสู้หรือขัดขวาง อธิบดี
เจ้าพนักงาน คณะกรรมการยึดอายัดทรัพย์สิน หรือคณะกรรมการจัดการขายทอดตลาด
ในการปฏิบัติการตามระเบียบนี้ ให้ถือว่าเป็นการกระทำความผิดตามประมวลกฎหมายอาญา

บทเฉพาะกาล

ข้อ
๗๔ 
การบังคับทางปกครองตามคำสั่งทางปกครองที่กำหนดให้ชำระเงินตามมาตรา ๑๒
แห่งพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙ ประกอบมาตรา ๕๗
แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙
ที่ได้ดำเนินการใช้มาตรการบังคับทางปกครองก่อนวันที่ระเบียบนี้ใช้บังคับ
ซึ่งยังไม่ล่วงพ้นระยะเวลาสิบปีตามข้อ ๙ ให้ดำเนินการตามระเบียบนี้ต่อไป

ประกาศ ณ วันที่ ๙
สิงหาคม พ.ศ. ๒๕๕๙
จุฬา  สุขมานพ
อธิบดีกรมท่าอากาศยาน

[เอกสารแนบท้าย]

๑.
คำสั่งยึดทรัพย์สินของเจ้าหน้าที่ผู้ต้องชดใช้เงิน (แบบ ทย.ม. ๑)
๒.
ประกาศยึดทรัพย์สินของเจ้าหน้าที่ผู้ต้องชดใช้เงิน (แบบ ทย.ม. ๒)
๓.
บัญชียึดทรัพย์สิน (แบบ ทย.ม. ๓)
๔.
คำสั่งอายัดทรัพย์สินของเจ้าหน้าที่ผู้ต้องชดใช้เงิน (แบบ ทย.ม. ๔)
๕.
คำสั่งขายทอดตลาดทรัพย์สิน (แบบ ทย.ม. ๕)
๖.
ประกาศขายทอดตลาดทรัพย์สิน (แบบ ทย.ม. ๖)
๗.
บันทึกเหตุการณ์ขายทอดตลาด (แบบ ทย.ม. ๗)
๘.
รายงานผลการขายทอดตลาด (แบบ ทย.ม. ๘)
๙.
สัญญาขายทอดตลาด (แบบ ทย.ม. ๙)
๑๐.
คำสั่งถอนการยึดทรัพย์สิน (แบบ ทย.ม. ๑๐)
๑๑. คำสั่งถอนการอายัดทรัพย์สิน (แบบ ทย.ม. ๑๑)

(ดูข้อมูลจากภาพกฎหมาย)

ปริยานุช/จัดทำ
๓ ตุลาคม ๒๕๕๙

วริญา/ตรวจ
๑๓ ตุลาคม ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๒๑๔ ง/หน้า ๑/๒๖ กันยายน ๒๕๕๙